Almolonga
Almolonga arba Sero Kemado ugnikalnis (isp. Volcán de Cerro Quemado) – andenzitinis ugnikalnis vakarinėje Gvatemaloje, Kecaltenango departamente, tuoj į pietus nuo Kecaltenango miesto. Ugnikalnis turi 3,3 km skersmens kalderą, kurią ratu supa dacito ir riolito lavos kupolai. Vienintelis iš šių kupolų – Sero Kemadas – istoriniais laikais yra buvęs aktyvus. Paskutinį kartą jis išsiveržė 1818 m. ir sudarė 2,5 km ilgio lavos srautą. Šalia šiaurinio ir rytinio šlaito veikia karštosios versmės.